Halep in eerste Wimbledon-eindstryd | Netwerk24
11 Julie 2019 15:49
Die sewende gekeurde Simona Halep het vir die eerste keer die eindstryd van Wimbledon gehaal toe sy die Oekraïne se Elina Svitolina in die dag se eerste halfeindstryd geklop het.
Die Roemeen was in 'n uur en 12 minute met 6-1, 6-3 baas.
Die agtste gekeurde Svitolina was die eerste vrou van Oekraïne in 'n Wimbledonse halfeindstryd.
Halep het op 3-3 met die sewende pot die eerste deurbraak van die tweede stel bewerkstellig en daarna nie teruggekyk nie.
Sy het aan die einde twee wedstrydpunte gehad en kon eers met die tweede die wedstryd beklink nadat sy met die eerste dalk te gretig was en die bal toe in die net vasgeslaan het.
Die 27-jarige Halep het vyf jaar gelede in 2014 laas die halfeindstryd op Wimbledon gehaal.
Sy het na die tyd gesê dis "die beste oomblik van my lewe" om nou vir die eerste keer na die eindstryd deur te dring.
Halep het verlede jaar die Franse Ope gewen en sal Saterdag in haar vyfde Grand Slam-eindstryd speel.